Minkejja l-ambjent ekonomiku li b'mod kumplessiv kien ta' sfida fl-2020, il-kumpaniji fl-UE żiedu l-investimenti fir-riċerka u l-iżvilupp (R&Ż) fis-setturi tas-saħħa u tas-servizzi tal-ICT, skont l-edizzjoni l-ġdida tat-Tabella ta' Valutazzjoni tal-Investiment Industrijali tal-UE fir-R&Ż li ġiet ippubblikata llum. L-UE tibqa' fost il-mexxejja tat-teknoloġija tal-privattivi ekoloġiċi ta' valur għoli u tal-privattivi ekoloġiċi fl-industriji li huma intensivi fl-enerġija, li jirrifletti t-trasformazzjoni tagħhom lejn in-newtralità klimatika. B'mod aktar speċifiku, il-kumpaniji bbażati fl-UE żiedu l-investimenti fir-R&Ż fis-setturi tas-saħħa (10.3 %) u tas-servizzi tal-ICT (7.2 %), minkejja li b'pass aktar bil-mod mill-kumpaniji bbażati fl-Istati Uniti u fiċ-Ċina. Madankollu, għall-ewwel darba f'10 snin, l-investiment kumplessiv fir-R&Ż tal-kumpaniji fl-UE naqas fil-biċċa l-kbira minħabba d-dgħajfien tar-R&Ż fis-setturi tal-karozzi, tal-ajruspazju u tad-difiża. Fl-2020, il-kumpaniji bbażati fl-UE naqqsu l-investiment kumplessiv tagħhom fir-R&Ż b'2.2 %. Il-kumpaniji fl-Istati Uniti u fiċ-Ċina, żiedu l-investimenti kumplessivi tagħhom fir-R&Ż b'9.1 % u bi 18.1 % rispettivament. Il-kumpaniji bbażati fl-Istati Uniti u fiċ-Ċina espandew is-sehem tagħhom fir-R&Ż f'ċerti setturi matul il-kriżi tal-coronavirus, bħas-saħħa (l-Istati Uniti: 17.9 %; iċ-Ċina: 30.7 %), is-servizzi tal-ICT (l-Istati Uniti: 12.4 %; iċ-Ċina: 21.2 %)u l-produtturi tal-ICT (l-Istati Uniti: 7.8 %; iċ-Ċina: 11.5 %). Għalkemm il-pandemija tat spinta lis-servizzi tal-ICT u lill-industriji tas-saħħa li qed jikbru b'rata mgħaġġla fil-livell globali, din laqtet ħażin lill-industriji tradizzjonali, bħall-karozzi (-4.3 %) u l-ajruspazju u d-difiża (-17 %). Għall-kumpaniji tal-UE, is-settur tal-karozzi huwa l-aktar settur importanti tar-R&Ż għall-investiment, li kkontribwixxa għat-tnaqqis kumplessiv tar-R&Ż. Minkejja dan, 14-il kumpanija tal-UE hija kklassifikata mal-ewwel 50 mill-grupp globali tal-akbar 2,500 investitur fir-R&Ż. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “L-investiment fir-riċerka u l-innovazzjoni huwa importanti għall-industrija tal-Ewropa biex tmexxi t-tranżizzjoni ekoloġika, u biex teċċella fis-settur tal-ICT li dejjem qiegħed jikber u biex tkun minn ta' quddiem fil-mewġa l-ġdida fl-innovazzjonijiet tat-teknoloġija profonda. It-tabella ta' valutazzjoni tal-investiment industrijali tal-UE fir-R&Ż turina biċ-ċar liema sforzi rridu nagħtu spinta fihom, u tappellalna biex ninvestu issa għall-futur.” Madwar id-dinja, l-investiment industrijali fir-R&Ż wera li huwa reżiljenti fil-kriżi tal-coronavirus. Fl-2020, kompla jikber b'6 % għall-11-il sena konsekuttiva. Min-naħa l-oħra, l-2020 rat tnaqqis sinifikanti fin-nefqa kapitali, fil-bejgħ nett u fl-introjtu operatorju. Ix-xejra pożittiva kumplessiva għall-investiment fir-R&Ż tindika li l-kumpaniji qed iħarsu ‘l quddiem u jħejju għall-irkupru billi jżommu jew iżidu r-R&Ż, minkejja l-fatt li kellhom inaqqsu nfiq ieħor u d-dħul tagħhom kien qed jonqos. L-importanza tal-industriji tal-ICT, tas-saħħa u tal-karozzi f'termini ta' kompetittività globali tar-R&Ż tintwera mill-fatt li r-R&Ż aggregati ta' dawn it-tliet industriji żdiedu b'aktar mid-doppju mill-2010, u notevolment is-servizzi tal-ICT ittriplikaw. Fir-rigward tal-klassifikazzjoni tal-livelli ta' investimenti tal-kumpaniji, is-settur tal-ICT jokkupa b'mod konsistenti l-ewwel pożizzjoni fit-Tabella ta' Valutazzjoni, filwaqt li jenfasizza d-diġitalizzazzjoni li qed tikber fl-ekonomija dinjija. Għall-2020, il-ħames pożizzjonijiet ewlenin kollha huma fis-settur diġitali. It-tranżizzjonijiet doppji ekoloġiċi u diġitali huma mistennija li jtejbu l-prestazzjoni tal-kumpaniji tal-UE fir-R&Ż u li jagħtu spinta lill-bażi industrijali tagħhom, f'konformità mal-prijoritajiet tal-istrateġija industrijali tal-UE u mal-ambizzjonijiet tal-Ewropa biex issaħħaħ l-ekosistema tal-innovazzjoni u biex trawwem il-politiki rilevanti. Il-Kummissjoni ilha tippubblika t-Tabella ta' Valutazzjoni tal-Investiment Industrijali tal-UE fir-R&Ż kull sena mill-2004. L-edizzjoni tal-2021 tat-Tabella ta' Valutazzjoni tinkludi l-2,500 kumpanija li investew l-akbar somom fir-R&Ż fid-dinja fl-2020. Id-data tat-Tabella ta' Valutazzjoni, li ttieħdet mill-aħħar kontijiet ippubblikati tal-kumpaniji, tinkludi indikaturi ewlenin dwar l-2,500 kumpanija omm u aktar minn 800 elf kumpanija sussidjarja li tippermetti l-analiżi tal-prestazzjoni ekonomika u tal-innovazzjoni tal-kumpaniji. Kull waħda minn dawn il-kumpaniji, ibbażati f'39 pajjiż, investiet mill-inqas €36.5 miljuni fir-R&Ż għal total ta' €908.9 biljuni. It-total tar-R&Ż tat-Tabella ta' Valutazzjoni tal-2021 huwa ekwivalenti għal madwar 90 % tar-R&Ż tad-dinja ffinanzjat min-negozju. Il-kampjun jinkludi 401 kumpanija bbażata fl-UE, responsabbli għal 20.3 % tar-R&Ż totali fil-kampjun, 779 kumpanija Amerikana (37.8 %), 597 kumpanija Ċiniża (15.5 %), 293 kumpanija Ġappuniża (12.2 %) u 430 mill-bqija tad-dinja (14.2 %). It-Tabella ta' Valutazzjoni tal-Investiment Industrijali tal-UE fir-R&Ż tal-2021 Sit web interattiva Riċerka tal-Industrija u politika tal-innovazzjoni tal-UE